ஸ்கோர் 12/3 எனும்போது களத்தில் இருக்கும் எந்த பேட்ஸ்மேனுக்கும் உள்ளூர உதறல் ஏற்படும். ஆனால், டி வில்லியர்ஸுக்கு பயமில்லை. தென்னாப்பிரிக்காவின் டாப் ஆர்டரை பதம் பார்த்த புவியின் பந்தை(யே) டி வில்லியர்ஸ் ஒரு கை பார்த்தார். தடுமாறிக்கொண்டிருக்கும் பேட்ஸ்மேன்தான் ஒரு மோசமான பந்துக்காகக் காத்திருப்பார்; பெளலர் தவறு செய்யும் தருணத்துக்காகக் காத்திருப்பார். டி வில்லியர்ஸ் தடுமாறும் பேட்ஸ்மேன் அல்ல... எதிரணியைத் தடுமாறவைப்பவர்! அவர் மோசமான பந்துக்காகக் காத்திருப்பதில்லை; பெளலரின் தவறுக்காகக் காத்திருப்பதில்லை. லைன் அண்ட் லெந்த் பற்றி கவலையில்லை; பெளலரின் கன்சிஸ்டன்ஸி பற்றி கவலையில்லை... அடிக்க நினைத்தால் அடி!